Timur Vermes

Timur Vermes (s. 1967 Nürnberg, Länsi-Saksa)
on saksalainen kirjailija ja toimittaja. Hänen esikoisromaaninsa Täällä taas (Er ist wieder da, 2012), poliittinen satiiri Adolf Hitlerin edesottamuksista vuoden 2011 Berliinissä, nousi pian ilmestymisensä jälkeen bestselleriksi Saksassa. Kirja on käännetty kymmenille kielille ja siitä on tehty samanniminen elokuva (2015). Muun muassa BBC:n kulttuuritoimitus kuvaili kirjaa sensaatioksi ja kirjaa oli myyty Saksassa maaliskuuhun 2013 mennessä 1,3 miljoonaa kappaletta.

Vermes syntyi saksalaisen äidin ja unkarilaislähtöisen isän perheeseen. Hänen isänsä pakeni Unkarista vuonna 1956. Vermes on opiskellut historiaa ja politiikkaa sekä toiminut toimittajana muun muassa müncheniläisessä Abendzeitung- sekä kölniläisessä Express-lehdessä. Hän on myös työskennellyt haamukirjoittajana vuodesta 2007 lähtien.

Lähteet

Saksalaiset kirjailijat
Saksalaiset toimittajat
Vuonna 1967 syntyneet
Elävät henkilöt